Talous- ja sosiaalikomitean lausunto aiheesta "Ehdotus neuvoston päätökseksi rahoituspalveluja ja luonnollisten henkilöiden liikkuvuutta koskevien WTO-neuvottelujen tuloksien hyväksymisestä Euroopan yhteisön puolesta sen toimivaltaan kuuluvilta osin"



Virallinen lehti nro C 212 , 22/07/1996 s. 0072



Talous- ja sosiaalikomitean lausunto aiheesta "Ehdotus neuvoston päätökseksi rahoituspalveluja ja luonnollisten henkilöiden liikkuvuutta koskevien WTO-neuvottelujen tuloksien hyväksymisestä Euroopan yhteisön puolesta sen toimivaltaan kuuluvilta osin" (96/C 212/14) Neuvosto päätti 9. toukokuuta 1996 Euroopan yhteisön perustamissopimuksen 54, 100 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea antoi asian valmistelun ulkosuhteiden, kauppapolitiikan ja kehitysyhteistyön jaoston vastuulle ja nimitti Jean Pardonin yleisesittelijäksi (työjärjestyksen 20 ja 50 artikla). Talous- ja sosiaalikomitea hyväksyi 29. ja 30. toukokuuta 1996 pidetyssä 336. täysistunnossaan (toukokuun 29. päivän kokouksessa) seuraavan lausunnon. Äänestyksessä annettiin 92 ääntä puolesta, ja yksi pidättyi äänestämästä. I. Johdanto 1.1. Palvelukaupan yleissopimus (GATS) on yksi Uruguayn kierroksen tärkeimmistä saavutuksista, ja se on nykyään olennainen osa Maailman kauppajärjestön WTO:n oikeudellista kehystä. Se kattaa kaikki palvelualat, myös rahoituspalvelut, ja koostuu kahdesta osasta: kaikkia Maailman kauppajärjestön jäseniä koskevista säännöistä ja määräyksistä sekä jäsenten "erityisten sitoumusten luetteloista". Näissä luetteloissa, joista jokainen on kyseistä jäsentä oikeudellisesti velvoittava sitoumus, mainitaan eri palvelualoihin ja palveluihin sovellettavat sitoumukset, jotka määrittävät markkinoille pääsyn ehdot. 1.2. Pääperiaatteina ovat suosituimmuuskohtelu ja "kansallinen kohtelu". Jos jäsenet eivät ole kyenneet takaamaan jollekin palvelulle suosituimmuuskohtelua, ne ovat turvautuneet menettelyyn, jota kutsutaan "poikkeukseksi suosituimmuuskohtelusta". Näiden poikkeusten määrää ja laajuutta on kuitenkin rajoitettu. 1.3. Sitoumukset ovat ensimmäinen osa vapauttamista, jota laajennetaan vähitellen jatkuvilla palveluista käytävillä neuvotteluilla. Tähän mennessä allekirjoitettujen sitoumusten velvoittava luonne on myös tärkeä tekijä; sitoumukset takaavat palvelukaupalle ja erityisesti palveluyhtiöiden ulkomaisille investoinneille vakaat ja ennustettavat olot. 2.1. Uruguayn kierroksen lopussa 76 valtiota oli sisällyttänyt rahoituspalvelusitoumukset alustaviin sitoumusluetteloihinsa. Eräät teollisuusvaltiot, varsinkin Yhdysvallat, katsoivat kuitenkin, että joidenkin jäsenten luetteloissa olevat sitoumukset olivat riittämättömiä eikä niiden pohjalta voitaisi solmia lopullista sopimusta. Samanlaisia ongelmia esiintyi myös luonnollisten henkilöiden liikkuvuutta koskevissa sitoumuksissa. 2.2. Näin suosituimmuusmenettelyn poikkeuksien ja rahoituspalvelualan sitoumusluettelon muuttamisen viimeinen määräpäivä sovittiin siirrettäväksi kesäkuun 1995 loppuun (jolloin oli kulunut kuusi kuukautta Maailman kauppajärjestön perustamisesta). Myös henkilöiden liikkuvuutta koskevien neuvottelujen määräaikaa jatkettiin kuukaudella. Neuvottelut, joilla pyrittiin uusiin, parannettuihin sitoumuksiin, alkoivat keväällä 1994. Kesäkuun lopussa 1995 Yhdysvallat ilmoitti, etteivät saavutetut tulokset vieläkään tyydyttäneet sitä. Niinpä se aikoi peruuttaa suurimman osan rahoituspalveluja koskevasta tarjouksestaan ja turvautua koko rahoituspalvelualan kattavaan poikkeukseen suosituimmuuskohtelusta säilyttäen kuitenkin sen markkinoilla jo toimivien rahoituspalveluyhtiöiden aseman. 2.3. Tällöin Euroopan unioni ehdotti, että määräaikaa jatketaan kesäkuun lopusta 1995 saman vuoden heinäkuun 28. päivään, jotta nähtäisiin, olisiko umpikujasta ulospääsyä tarpeen tullen vaikka ilman Yhdysvaltoja. Ehdotus hyväksyttiin, ja kaikki jäsenet tutkivat, missä määrin ne voivat ainakin jonkin aikaa ylläpitää ja toteuttaa parhaat suosituimmuuskohtelua koskevat tarjouksensa. 3.1. Käytännössä sopimuksessa sovittiin, että kahtena edellisenä vuonna ja tarkemmin sanottuna edellisinä kuukausina neuvoteltuja parhaita tarjouksia Yhdysvaltain tarjousta lukuunottamatta sovelletaan aluksi marraskuun 1. päivään 1997 asti. Tuolloin jäsenillä on taas mahdollisuus (60 seuraavan päivän ajan) muuttaa tai parantaa luetteloissa olevia rahoitusalaa koskevia tarjouksiaan ja varata poikkeuksia suosituimmuuskohtelusta kyseisellä alalla. 3.2. Pöytäkirja (toinen pöytäkirja), johon liitetään uudet rahoituspalveluja koskevat luettelot, voidaan hyväksyä kesäkuun 30. päivään 1996 asti, jotta jäsenillä on aikaa viedä loppuun sisäiset ratifiointimenettelynsä. Pöytäkirja ja siten myös sen sisältämät sitoumukset astuvat voimaan 30 päivää sen jälkeen, kun kaikki asianomaiset jäsenet ovat hyväksyneet sen. Jos kaikki asianomaiset jäsenet eivät ole hyväksyneet pöytäkirjaa heinäkuun 1. päivään 1996 mennessä, sitä seuraavan 30 päivän aikana pöytäkirjan hyväksyneiden jäsenten on päätettävä pöytäkirjan voimaantulosta. Jäsenet sitoutuvat olemaan ryhtymättä tulevien sitoumustensa kanssa ristiriidassa oleviin toimiin ennen pöytäkirjan voimaanastumista. 4.1. Euroopan yhteisön ja sen jäsenvaltioiden panos palveluita tarjoavien henkilöiden liikkumista koskevien neuvottelujen tyydyttävässä loppuunsaattamisessa ja siten luonnollisten henkilöiden liikkumista koskevan pöytäkirjan (kolmas pöytäkirja) hyväksymisessä oli merkittävä. II. Päätelmät 5.1. Talous- ja sosiaalikomitea pahoittelee, ettei Yhdysvallat ole muuttanut 30. kesäkuuta 1995 ottamaansa kantaa, vaan soveltaa sen mukaisesti alempitasoisia sitoumuksia ja laajaa poikkeusta suosituimmuuskohtelusta. 5.2. Talous- ja sosiaalikomitea toivoo ryhdyttävän toimiin, jotta Yhdysvallat voisi liittyä uudelleen suosituimmuuskohtelulle perustuvaan monenväliseen toimintakehykseen. 5.3. Talous- ja sosiaalikomitea suosittaa oheisen rahoituspalveluista ja luonnollisten henkilöiden liikkuvuudesta käytyjen WTO-neuvottelujen tuloksia koskevan päätöksen hyväksymistä. Bryssel, 29. toukokuuta 1996. Talous- ja sosiaalikomitean puheenjohtaja Carlos FERRER